SS «America» (1940)

SS «America» (IMO: 5014123) var et amerikansk-registrert atlanterhavsskip som ble bygget i 1940 av Newport News Shipbuilding and Dry Dock Co. i Newport News i Virginia for United States Lines (USL). Skipet ble designet av den kjente amerikanske skipsingeniøren William Francis Gibbs, som representerte Gibbs and Cox som tegnet skipet.

I 1941 var de to nazispionene Erwin Wilhelm Siegler og Franz Joseph Stigler fra Duquesne Spy Ring om bord som mannskap på «America». Begge spionene ble avslørt av FBI og dømt til henholdsvis 10 og 16 års fengsel.

Skipet bar mange ulike navn, så som «America» (i tre ulike perioder og som ble benyttet lengst), «West Point» (AP-23), «Australis», «Italis», «Noga», «Alferdoss» og til slutt «American Star».

17. januar 1994 grunnstøtte skipet i storm ved øya Fuerteventura i Kanariøyene på nordvestkysten av Nordvest-Afrika da hun var på slep fra Hellas til Thailand. 48 timer senere brakk skipet i to som følge av de massive bølgene som slo kontinuerlig inn mot skipssiden.

 Historie 

 Bakgrunn 
Utover 1920-årene hadde det opphopet seg med gjeld for det amerikanske linjerederiet United States Lines (USL) i New Jersey. I mars 1929 ble USL solgt og omorganisert, og ved slutten av oktober startet børskrakket som gjorde saken verre med økonomiske vanskeligheter. I oktober 1931 ble USL innlemmet på nytt som United States Lines Company Inc. i Nevada, ved hjelp av United States Shipping Board (USSB). Dette selskapet fra Nevada kjøpte de gjenværende skipene i USL-flåten. Videre samme år ble USL kjøpt opp av Roosevelt International Mercantile Marine Company, som ble stiftet tidligere dette året som følge av en sammenslåing mellom Roosevelt Steamship Company og International Mercantile Marine Company (IMM), hvorav sistnevnte hadde kjøpt linjerederiet på auksjon.

I 1933 startet USL og USSB med forhandlinger om bygging av et nytt atlanterhavsskip for å erstatte det aldrede skipet SS «Leviathan» fra 1914 som hadde tapt store summer på transatlantisk passasjertjeneste som følge av børskrakket i 1929. USL lobbet aktivt for at USAs regjering enten skulle ta «Leviathan» tilbake eller subsidiere den transatlantiske passasjerdriften for skipet. Den store depresjonen satte siste spiker i kista og «Leviathan» ble lagt opp ved Hoboken havn i New Jersey sommeren 1933.

 Konstruksjon 
Daværende president Franklin D. Roosevelt gjennomførte Merchant Marine Act av 1936. Sammen med den nye organisasjonen U.S. Maritime Commission ble det skapt en helt ny holdning i USA og planer om bygging av en helt ny flåte skip rettet mot fremtiden.

22. august 1938 ble kjølen til det nye atlanterhavsskipet lagt ned ved det amerikanske verftet Newport News Shipbuilding and Dry Dock Co. i Newport News i Virginia. Skipet var det første nybygget som ble kontrahert med U.S. Maritime Commission (M. C. Hull 1), og fikk byggeverftets byggenummer 396.

31. august 1939 ble skipet døpt «America» av gudmor og førstedame Eleanor Roosevelt – kona til USAs president Franklin D. Roosevelt – som sponset skipet. Dagen etter sjøsettingen invaderte Tyskland Polen og den andre verdenskrig startet to dager etter. De planlagte seilasene til Europa ble dermed kansellert.

 Skipet 

 Tekniske spesifikasjoner 

 Størrelse og dimensjoner 
SS «America» hadde ved levering en brutto(register)tonnasje på 33 532 BRT. Skipets deplasement ved lettskip var på 21 079 tonn, mens deplasement når fullastet var på 35 440 tonn.

SS «America» målte en største lengde (LOA) på 220,37 meter (723,0' fot) og en største bredde på 28,44 meter (93,3' fot). Dypgående stakk skipet 9,97 meter (32,7/8' fot).

 Passasjerkapasitet 
Som bygget kunne «America» ta 543 passasjerer på kabinklasse, 418 passasjerer på turistklasse og 241 på tredjeklasse. Skipet kunne ta 1 202 passasjerer totalt.

 Maskin og fremdrift 
Maskineriet besto av to sett med trippel-ekspansjons-dampturbiner av typen Parsons. Normal effekt fra dampturbinene kombinert var 34 000 hk (25 000 kW), som ga skipet en marsjfart på 22 knop (41 km/t). Dampturbinene kunne gi en maksimal effekt på 37 400 hk (27 500 kW), som ville gi skipet en toppfart på over 25 knop (46 km/t).

 Galleri 

 Referanser 

 Eksterne lenker 


  The Story of the S.S. America | Sometimes Interesting
  The Magnificent Wreck of SS American Star (Photos) | Urban Ghosts

Kategori:Passasjerskip
Kategori:Atlanterhavsskip
Kategori:Cruiseskip
Kategori:Skip fra 1940
Kategori:Skip sluttseilt 1994
Kategori:Skip bygget i USA
Kategori:Artikler i sjøfart-prosjektet